«Аңсаған сәби»: Атырауда өмірге келген сәбидің салмағы – 503 грамм
DATE: 12:29, 26 Қыркүйек 2023 | GMT +5
TITLE: «Аңсаған сәби»: Атырауда өмірге келген сәбидің салмағы – 503 грамм
URL: https://kaz.inform.kz/news/ansagan-sabi-atirauda-omrge-kelgen-sabidn-salmagi-503-gramm-ebed0f/
META: DATE: 12:29, 26 Қыркүйек 2023 | GMT +5
TOTAL WORDS: 151
AUTHOR(S):
TEXT: Ең жеңіл салмақтағы сәби отбасының тұңғышы екен. Өмірге келген кездегі салмағы – 503 грамм, ал, бойы 28 сантиметр болған. «Мұндай жеңіл салмақтағы сәби шала туғандар санатына жатады. Облыстық перинаталдық орталықтың дәрігерлері бес айдан бері сәбиге қарқынды ем-дом жүргізді. Осы кезге дейін оның салмағы 2 келі 500 грамға жетті. Жақында одан әрі ем-дом шараларын жалғастыру үшін Атырау облыстық балалар ауруханасына ауыстырылды. Өйткені, оның өкпесі кішкентай болғандықтан, әлі де СРАР түтікшесіз аппаратымен оттегі беру қажет», - деп хабарлады перинаталдық орталықтың баспасөз қызметі. Бұл сәбидің атаанасы ЭКҰ әдісіне бес рет жүгінген. Ал, биыл «Аңсаған сәби» бағдарламасымен тағы да сәби сүюге бекінген. «Отбасымыздың басты арманы – сәби сүю. Биыл жүктілік сәтті өтіп жатқан еді. Алайда, денсаулығыма байланысты жүктіліктің 22-аптасында егіз сәбиді босануға тура келді. Егіздің сыңары төрт сағаттан соң шетінеді. Енді осы қызымның амандығын тілеп отырмын», - дейді сәбидің анасы Анаргүл. Еске сала кетелік, Атырауда былтыр «Аңсаған сәби» бағдарламасымен ЭКҰ-ға 233 квота бөлінгенін жазған едік
